દેશના કેટલાક ચુનંદા આર્મી-ઑફિસરોમાં અજયસિંહ રાજપૂત (અક્ષયકુમાર)નો સમાવેશ થાય છે. હંમેશાં કહેવાતું રહ્યું છે કે જવાન દેશ માટે જાન આપવા માટે તત્પર હોય છે પણ અજય એવું માનતો નથી. અજય દૃઢપણે માને છે કે દેશ માટે જાન આપવાની જરૂર નથી, પણ દેશને જેકોઈ નુકસાન કરવા માગે છે તેનો જીવ લેવા માટે જ તે જન્મ્યો છે. આતંકવાદ સામે ઝનૂન અને ખુન્નસભેર લડતા અજયની લડત આ વખતે મૌલાના મોહમ્મદ રહેમાન (રાશિદ નાઝ) સામે આવીને ઊભી રહી છે. મૌલાના અને તેના રાઇટહૅન્ડ એવા બિલાલ ખાને (કે કે મેનન) હિન્દુસ્તાનમાં આતંકવાદી હુમલો કરવાનું ષડ્યંત્ર રચ્યું છે પણ એ ષડ્યંત્રને અમલમાં મૂકવામાં આવે એ પહેલાં જ તેની કેટલીક કડીઓ ભારતીય ગુપ્તચર એજન્સીના હાથમાં આવી જાય છે. હવે બાકીની કડીઓ ઉકેલવાની છે, દેશ પર થનારા આતંકવાદી હુમલાને ખાળવાનો છે અને એ ખાળ્યા પછી આતંકવાદી સંગઠન સાથે જેકોઈ સંકળાયેલા છે તે સૌને ખતમ પણ કરવાના છે. અજયસિંહ રાજપૂત આ કામ પર લાગે છે, પણ એ કામ દરમ્યાન અજયને અનેક મુશ્કેલીઓમાંથી પસાર થવું પડે છે. ધર્મના નામે આતંક મચાવી રહેલા આ આતંકવાદીઓને કોઈ ધર્મનું બંધન નડતું નથી. અજયને અટકાવવા માટે તે લોકો એ બધા જ રસ્તાઓ વાપરે છે જેની ક્યારેય અજયે કલ્પના પણ નહોતી કરી.